Okresná prokuratúra Topoľčany 
Nám. M. R. Štefánika 55, 955 53 Topoľčany 1 	

Sp. zn. : 1 Pv 412/07/4406	Topoľčany, 21.5.2013
EEČ : 2-35-68-2013

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Topoľčany
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
hoci mu zo zákona o rodine vyplýva povinnosť vyživovať svoje deti Shqipe XXXXX, nar. XXXXX a XXXXX, nar. XXXXX, pričom rozsudkom Okresného súdu v Trnave, č. k. 7P/375/2004 zo dňa 16.12.2005, právoplatným odo dňa 19.01.2006 zaviazaný prispievať na ich výživu sumou 645,- Sk mesačne na každé dieťa k rukám matky XXXXX, nar. XXXXX, bytom XXXXX, časť XXXXX s účinnosťou od právoplatnosti rozsudku, tak povinný si svoju vyživovaciu povinnosť riadne neplní od 19.01.2006 naďalej, čím mu vznikol dlh na výživnom vo výške 26.080,- Sk (865,70 Eur), 

lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:
Poverený príslušník Obvodného oddelenia  PZ  Topoľčany uznesením č. ORP-239/OSV-TO-2007 zo dňa 22.04.2007 podľa § 199 ods. 1 Tr. por.   začal trestné stíhanie  pre prečin zanedbania povinnej výživy podľa § 207 ods. 1  Tr. zák., a následne uznesením pod tou istou spisovou značkou  dňa 17.11.2007 podľa § 206 ods. 1 Tr. por.  vzniesol obvinenie XXXXX pre prečin zanedbania povinnej výživy podľa § 207 ods. 2  Tr. zák., na  skutkovom základe uvedenom vo výrokovej časti tohto uznesenia.  
	Keďže obvinený sa na území Slovenskej republiky dlhodobo nezdržiaval, nakoľko dňa 09.11.2007 bol vyhostený a eskortovaný do domovského štátu - Macedónskej republiky, trestné stíhanie bolo odovzdané dňa 18.06.2008 na konanie do Macedónskej republiky.
	
Dňa 15.03.2013 bol na tunajšiu prokuratúru doručený rozsudok  Základného súdu v Skopje v Macedónskej republike  zo dňa 27.10.2011, spisová značka  XXIV K.č. 1024/11, ktorým bol obvinený XXXXX (XXXXX) uznaný vinným zo spáchania trestného činu neplatenia výživného podľa § 202 odsek 1 Trestného zákona Macedónskej republiky. Za spáchanie uvedeného trestného činu mu bol uložený trest odňatia slobody vo trvaní 1 rok nepodmienečne a povinnosť zaplatiť dlžné výživné poškodenej. Tento rozsudok nadobudol právoplatnosť dňa 06.12.2011.
              Preskúmaním spisového materiálu ako aj rozsudku doručeného  z Macedónskej republiky bolo zistené, že  obvinený XXXXX bol právoplatne odsúdený Základným súdom v Skopje v Macedónskej republike za skutok, pre ktorý bolo proti  obvinenému vedené predmetné trestné stíhanie na území Slovenskej republiky. Taktiež je možné konštatovať, že trest odňatia slobody v trvaní 1 rok nepodmienečne, ktorý bol  obvinenému uložený vyššie uvádzaným rozsudkom súdu v Skopje  možno považovať za dostačujúci. 
             
Podľa § 215 odsek 2 písmeno c) Trestného poriadku  prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.
              
Po vyhodnotení všetkých a takto zadokumentovaných dôkazov možno konštatovať, že sú splnené podmienky na postup podľa ustanovenia § 215 odsek 2 písmeno c) Trestného poriadku, a preto bolo potrebné rozhodnúť tak, ako je uvedené vo výrokovej časti tohto uznesenia.   
              Týmto uznesením nie je dotknutá zákonom stanovená povinnosť prispievať na výživu maloletých detí.    

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Silvia Fráterová
prokurátorka